In nomine Domini, amen. Nos magister Aymo de Pesmis, officialis curie Lugdunensis pro domino episcopo Eduensi gerente administrationem archiepiscopatus Lugdunensis, ipsius sede vacante, notum facimus universis presentes litteras inspecturis quod tradimus ad censam ad bona usagia, nomine et vice dicti domini, Ludovico, presbitero vicario Sancti Desiderii de Chalarona, decimam dicti loci anni presentis, pertinentem ad predictum dominum episcopum racione administrationis predicte, precio centum solidorum Viennensium, quos promittit dictus presbiter per juramentum reddere et solvere mandato predicti domini episcopi usque ad festum beati Bartholomei proxime venturum, et interim prorata fructuum dicte decime perceptorum, dum tamen a dicto mandato super hoc fuerit requisitus, super qua perceptione debemus credere dictum mandatum juramento ipsius ascensatoris, sine alia probatione. In cujus rei testimonium presenti instrumento publico facto et signato per manum magistri Bernardi Parentis, clerici, publici notarii, sigillum nostrum duximus apponendum. Actum Lugduni, anno et die predictis [sic], presentibus magistro Johanni de Fontaneto, Hugone de Tisiaco et Andrea Gaudillon, testibus vocatis et rogatis, pontificatus domini Gregorii pape decimi anno primo.